La Junta Arbitral de Contractes d'Integració la va crear la Llei 2/2005, de 4 d'abril, de contractes d'integració, com a òrgan de naturalesa arbitral competent per resoldre totes les qüestions litigioses relacionades amb l'aplicació de la Llei esmentada.
En compliment del que estableix la disposició final primera de la Llei, es va dictar el Decret 32/2006, de 28 de febrer, pel qual es regula la Junta Arbitral de Contractes d'Integració (DOGC núm. 4584, de 2.3.2006).
L'article 2 del Decret preveu quatre vocalies en representació de les organitzacions més representatives dels integrats o les integrades i així mateix quatre en representació de les organitzacions més representatives dels integradors o les integradores.
Atès el nombre actual d'organitzacions professionals agràries que tenen la condició de més representatives, la Direcció General de Producció, Innovació i Indústries Agroalimentàries proposa modificar l'esmentat article 2 pel que fa al nombre de vocalies en representació del sector dels/de les integrats/des i també del sector dels/de les integradors/res els quals, segons l'article 14 de la Llei, han d'estar representats en parts iguals.
D'altra banda proposa modificar l'article 4 del Decret, per tal de suprimir la referència a l'adscripció del/de la secretari/ària de la Junta a la Direcció General de Producció, Innovació i Indústries Agroalimentàries.
A proposta del conseller d'Agricultura, Alimentació i Acció Rural i d'acord amb el Govern,
Es modifica l'article 2.1 del Decret 32/2006, de 28 de febrer, pel qual es regula la Junta Arbitral de Contractes d'Integració, el qual queda redactat de la manera següent:
"2.1.a) La Junta Arbitral de Contractes d'Integració és integrada per:
"Les vocalies, integrades pels membres següents:
"Una vocalia en representació de cadascuna de les organitzacions més representatives dels integrats o les integrades.
"Una vocalia en representació de cadascuna de les organitzacions més representatives dels integradors o les integradores.
"Una vocalia en representació del Consell de Col·legis d'Advocats de Catalunya.
"Una vocalia corresponent a un advocat o una advocada de la Generalitat de Catalunya adscrit o adscrita a la unitat departamental del Gabinet Jurídic al Departament d'Agricultura, Alimentació i Acció Rural.
"La secretaria, amb veu i sense vot.
"b) En tot cas la representació de les organitzacions més representatives dels integrats o les integrades i dels integradors o les integradores ha de ser paritària.
"Per tal de garantir la paritat entre les vocalies, en cas que es produís la situació en què el nombre d'organitzacions d'integrats o integrades i d'integradors o integradores no fos igual, es procedirà de la manera següent:
"Quant als integrats o les integrades, el nombre de vocals a la Junta Arbitral és determinat pel resultat de les darreres eleccions a cambres agràries.
"Quant als integradors o les integradores, han de proposar al Departament d'Agricultura, Alimentació i Acció Rural els vocals que els representen en un nombre igual al resultat de les darreres eleccions a cambres agràries.
"c) Amb l'objectiu d'aconseguir l'equitat de gènere, la Junta Arbitral de Contractes d'Integració tendirà a assolir la participació paritària entre dones i homes."
Es modifica el primer paràgraf de l'article 4 del Decret 32/2006, de 28 de febrer, el qual queda redactat de la manera següent:
"La Junta Arbitral de Contractes d'Integració disposa d'una secretaria al front de la qual hi ha un/a secretari/ària, funcionari/ària del Departament d'Agricultura, Alimentació i Acció Rural llicenciat/da en dret, que té les tasques següents:".
Es faculta el/la conseller/a d'Agricultura, Alimentació i Acció Rural per dictar les disposicions que calguin per al desenvolupament i l'execució d'aquest Decret.
Barcelona, 27 de desembre de 2006